b'\n_START_ARTICLE_\n\xc4\x8cu karalyst\xc4\x97\n_START_SECTION_\nGeografija\n_START_PARAGRAPH_\n\xc4\x8cu ap\xc4\x97m\xc4\x97 did\xc5\xbeiul\xc4\x99 teritorij\xc4\x85 Jangdz\xc4\x97s up\xc4\x97s vidurupyje ir buvo did\xc5\xbeiausias senov\xc4\x97s Kinijos regionas. \xc5\xa0iaur\xc4\x97je ji ribojosi su Han, vakaruose \xe2\x80\x93 su \xc5\xa0u ir Ba regionais, rytuose \xe2\x80\x93 su Vu ir Jue regionais._NEWLINE_Skirtingai nei \xc5\xa1iaurin\xc4\x97se valstyb\xc4\x97se, \xc4\x8cu regionas buvo tinkamas auginti ry\xc5\xbeius, jis pasi\xc5\xbeym\xc4\x97jo ypa\xc4\x8d dideliu derlingumu.\n_START_SECTION_\nPrie\xc5\xa1istor\xc4\x97\n_START_PARAGRAPH_\nD\xc4\x97l ypa\xc4\x8d palanki\xc5\xb3 gyvenimo s\xc4\x85lyg\xc5\xb3 Jangdz\xc4\x97s vidurupyje suklest\xc4\x97jo viena seniausi\xc5\xb3 Kinijos teritorijoje prie\xc5\xa1istorini\xc5\xb3 civilizacij\xc5\xb3. \xc5\xbdmon\xc4\x97s gana anksti prad\xc4\x97jo auginti ry\xc5\xbeius. Jau V t\xc5\xabkst. pr. m. e. buvo statomos \xc4\xaftvirtintos gyvenviet\xc4\x97s, \xc5\xbeied\xc5\xbeiama daili keramika, kuri priklaus\xc4\x97 Da\xc5\xa1i kult\xc5\xabrai._NEWLINE_III t\xc5\xabkst. pr. m. e. Shijiahe kult\xc5\xabroje buvo gaminami puik\xc5\xabs nefrito dirbiniai. Kult\xc5\xabrinis centras Shijiahe yra vienas did\xc5\xbeiausi\xc5\xb3 atkast\xc5\xb3 prie\xc5\xa1istorini\xc5\xb3 miest\xc5\xb3, kuris buvo tiksliai suplanuotas, kvadratinis. Jo kra\xc5\xa1tin\xc4\x97s siekia 1 km._NEWLINE_II t\xc5\xabkst. pr. m. e. regionas patyr\xc4\x97 stipri\xc4\x85 \xc4\xaftak\xc4\x85 i\xc5\xa1 \xc5\xa1iaur\xc4\x97s, \xc4\x8dia suklest\xc4\x97jo Erlitou kult\xc5\xabra. Teritorija buvo u\xc5\xbekariauta \xc5\xa0ang ir D\xc5\xbeou Kinijos.\n_START_SECTION_\nValstybingumas\n_START_PARAGRAPH_\nD\xc5\xbeou laikotarpio prad\xc5\xbeioje tapusiame nepriklausomu \xc4\x8cu regione egzistavo daugyb\xc4\x97 valstyb\xc4\x97li\xc5\xb3, kuri\xc5\xb3 viena buvo D\xc5\xbeing. Ji ilgainiui absorbavo savo kaimynes, sukurdama did\xc5\xbeiausi\xc4\x85 to meto Kinijos valstyb\xc4\x99, vald\xc5\xbeiusi\xc4\x85 vis\xc4\x85 Jangdz\xc4\x97s vidurupio basein\xc4\x85. Jos u\xc5\xbekariautos valstyb\xc4\x97s buvo: E (863 m. pr. m. e.); \xc4\x8cuan (704 m. pr. m. e.); \xc5\xa0en (688-680 m. pr. m. e.); Si (684-680 m. pr. m. e.); Deng (678 m. pr. m. e.); Dao (643 m. pr. m. e.); Jiang (623 m. pr. m. e.); Liao (622 m. pr. m. e.); \xc5\xbduo (622 m. pr. m. e.); Sui (506 m. pr. m. e.); Siu (512 m. pr. m. e.); \xc4\x8cen (479 m. pr. m. e.); \xc4\x8ci (445 m. pr. m. e.); Cai (447 m. pr. m. e.); Dziu (431 m. pr. m. e.); Pi (418 m. pr. m. e.);_NEWLINE_Apie V a. pr. m. e. \xc4\x8cu nusilpo viduje d\xc4\x97l neefektyvaus valstyb\xc4\x97s valdymo. Jos armija nusilpo. Siekdamas padaryti reformas, karalius Daovangas IV a. pr. m. e. prad\xc5\xbeioje pasikviet\xc4\x97 \xc5\xbeym\xc5\xb3 karved\xc4\xaf i\xc5\xa1 Vei karalyst\xc4\x97s Vu \xc4\x8ci, ir padar\xc4\x97 j\xc4\xaf savo ministru. Jo atliktos reformos labai sustiprino valstyb\xc4\x99, padarydamos j\xc4\x85 viena stipriausi\xc5\xb3 tuometin\xc4\x97je Kinijoje._NEWLINE_Nuo IV a. pr. m. e. antros pus\xc4\x97s \xc4\x8cu nuolat kovojo su agresyvia kaimyne \xc4\x8cin. Netekusi daugyb\xc4\x97s teritorij\xc5\xb3 \xc5\xa1iaur\xc4\x97je, \xc4\x8cu vykd\xc4\x97 u\xc5\xbekariavimus pietuose ir rytuose, o 333 m. pr. m. e. kartu su \xc4\x8ci pasidalino rytin\xc4\x99 kaimyn\xc4\x99 Jue, o 249 m. pr. m. e. aneksavo Lu;_NEWLINE_225\xe2\x80\x93223 m. pr. m. e. vyko ilgas karas tarp \xc4\x8cu ir \xc4\x8cin, kuris baig\xc4\x97si \xc4\x8cu pralaim\xc4\x97jimu. \xc4\x8cu buvo viena paskutini\xc5\xb3j\xc5\xb3 valstybi\xc5\xb3, prijungta prie Kinijos imperijos.'